Thomas Müller (nogometaš)
Thomas Müller (čit. [ˈtʰoː.mas ˈmʏ.lɐ]) njemački je nogometaš. Cijelu karijeru nastupa za Bayern iz Münchena, a do 2024. bio je član i njemačke reprezentacije. Igra na poziciji napadača ili ofanzivnog veznjaka, a ponekad djeluje i kao krilo. Hvaljen je zbog dobrog osjećaja za prostor, timskog rada i izdržljivosti i pokazao je konstantnost u postizanju i namještanju golova. Proizvod je Bayernove omladinske škole, a u prvi tim probio se u sezoni 2009/10. nakon što je za trenera postavljen Louis van Gaal; odigrao je skoro sve utakmice te sezone, u kojoj je Bayern osvojio prvenstvo i oba kupa, a plasirao se i u finale Lige prvaka. Ovi rezultati donijeli su mu poziv u A-reprezentaciju. Na SP-u 2010. postigao je pet golova u šest utakmica, a Njemačka je osvojila treće mjesto. Proglašen je najboljim mladim igračem prvenstva, a osvojio je i "Zlatnu kopačku" s pet golova i tri asistencije. Također je postigao jedini gol za Bayern u finalu Lige prvaka 2012, ali Bayern je tu utakmicu izgubio nakon izvođenja penala.